เอฟดับบลิวดีโหมเบี้ยท้ายปี
กระหน่ำคลอดกรมธรรม์ใหม่ดันยอดแบบพีเอสุขภาพบำนาญลดภาษี
3 ต.ค. 2557

กระหน่ำคลอดกรมธรรม์ใหม่ดันยอดแบบพีเอสุขภาพบำนาญลดภาษี
เอฟดับบลิวดีลุยไตรมาส 4 ออกประกันอุบัติเหตุ สุขภาพ ขายพ่วงออมทรัพย์ บำนาญ ยันลดหย่อนภาษี
นายอามาน คาปัวร์ ประธานเจ้าหน้าที่ สายงานการตลาด บริษัท เอฟดับบลิวดี ประกันชีวิต เปิดเผยว่า ไตรมาส 4 ปีนี้จะมีกำลังซื้อประกันชีวิตเข้ามามากกว่าปกติ โดยเฉพาะประกันที่มีสิทธินำไปลดหย่อนภาษีได้ เช่น ประกันบำนาญ ประกันออมทรัพย์ เพราะเป็นช่วงสุดท้ายของปีที่ประชาชนจะตัดสินใจออมเพื่อลดหย่อนภาษี ประกอบกับสถานการณ์ทางการเมืองคลี่คลาย เศรษฐกิจเริ่มมีแนวโน้มดีขึ้น ทำให้ประชาชนมีความมั่นใจในการตัดสินใจออมและลงทุน
“การประกันออมทรัพย์ยังคงเป็นที่นิยมมาก โดยสัดส่วนเบี้ยประกันนี้มี 60% ขณะที่เบี้ยประกันที่เน้นความคุ้มครองจะมีสัดส่วน 40% ซึ่งบริษัทพยายามที่จะเน้นขายความคุ้มครองให้มากขึ้น เพราะส่งผลดีต่อผู้เอาประกันและบริษัทในระยะยาว” นายอามาน กล่าว 
นายอามาน กล่าวว่า บริษัทได้ออกความคุ้มครองเพิ่มเติม 3 แบบ ในการนำมาทำตลาดและเป็นทางเลือกในช่วงไตรมาสสุดท้ายของปี คือ ประกันอุบัติเหตุส่วนบุคคล ชื่อประกันคนกล้าที่มีข้อยกเว้นเรื่องความคุ้มครอง 2 เรื่อง คือ ไม่คุ้มครองอุบัติเหตุที่เกิดจากการดื่มสุรา และการเป็นต้นเหตุของการทะเลาะวิวาท ต่างจากตลาดที่มีข้อยกเว้นจำนวนมาก และประกันคนแกร่ง จะเพิ่มข้อยกเว้นอีก 2 ข้อ คือ การถูกฆ่าหรือถูกทำร้ายร่างกายโดยเจตนา และสงคราม การจลาจล การประท้วง
นอกจากนี้ มีประกันเอ็กซ์ตร้าแคร์ ประกันสุขภาพจับกลุ่มผู้มีรายได้สูง ที่ให้ความคุ้มครองค่าใช้จ่ายในการรักษาพยาบาลแบบเหมาจ่าย ไม่จำกัดจำนวนครั้งทั่วโลก
ทั้งนี้ คาดว่าลูกค้าที่ซื้อประกันออมทรัพย์และประกันบำนาญ จะให้ความสนใจซื้อความคุ้มครองทั้ง 3 แบบนี้เพิ่มเติม เพราะง่ายต่อการเข้าใจ และให้ความคุ้มครองครอบคลุม เมื่อเทียบกับตลาดที่มีข้อยกเว้นจำนวนมาก 
นายอามาน กล่าวว่า การซื้อความคุ้มครองด้านสุขภาพ อุบัติเหตุ และการชดเชยรายได้ เพิ่มขึ้นอย่างต่อเนื่อง เพราะค่ารักษาพยาบาลมีราคาสูงมาก เมื่อเกิดเจ็บป่วยทำให้เป็นภาระหนักของครอบครัว ซึ่งในกลุ่มของผู้มีรายได้ปานกลาง บริษัทมีประกันสุขภาพทีเอ็มบียูแคร์ เบี้ยเริ่มต้นสำหรับคนอายุ 40 ปี อยู่ที่ 9,000 บาทคุ้มครองค่ารักษาพยาบาล 3 หมื่นบาท/ครั้ง สูงสุด 10ครั้ง/ปี หรือปีละ 3 แสนบาท และคุ้มครองการเข้ารักษาในกรณีผู้ป่วยนอกคือไม่ต้องนอนโรงพยาบาลครั้งละ 1,000 บาท จำนวน 30 ครั้ง/ปี โดยเริ่มมาได้ 3 เดือนแล้วผลตอบรับดีขึ้นอย่างต่อเนื่อง
“เบี้ยความคุ้มครองเพิ่มเติมนี้ มีสัดส่วน 25% ของเบี้ยรับรวมทั้งหมด ซึ่งคาดว่าจะมีกำลังซื้อเพิ่มตามประกันออมทรัพย์และบำนาญ ที่จะมีแรงซื้อเพิ่มขึ้นมากในไตรมาส 4 นี้ โดยปัจจุบันบริษัทมีกรมธรรม์ที่อยู่ภายใต้การดูแลทั้งหมด 4 แสนฉบับ มีส่วนแบ่งการตลาดอยู่อันดับ 10 จากทั้งหมด 24 บริษัท” นายอามาน กล่าว
ทั้งนี้ จากรายงานสมาคมประกันชีวิตไทย พบว่า 7 เดือนแรก บริษัท เอฟดับบลิวดี มีเบี้ยประกันภัยปีแรก 1,290.4 ล้านบาท ลดลง 9% จากงวดเดียวกันของปีก่อน
มีเบี้ยลูกค้าเก่าต่ออายุ 5,395.5 ล้านบาท เพิ่มขึ้น 12.03% เบี้ยชำระครั้งเดียว 733.3 ล้านบาท เพิ่มขึ้น 6% รวมเบี้ยรับทุกประเภท 7,419.2 ล้านบาท เพิ่มขึ้น 7%